

# Üllés Nagyközség jegyzője

🖃 *6794 Üllés, Dorozsmai út 40.*

🕿 *62/282-122*

🖷 *62/582-050,* ![MCj03002290000[1]]()*: jegyzo@ulles.hu*

|  |  |
| --- | --- |
| Ügyiratszám: ….. /2014. |  |
|  |  |
|  |  |
| Tárgy: A polgármester illetményének, költségtérítésének megállapítása - 6. napirend  |

**Üllés Nagyközségi Képviselőtestület!**

*Ü l l é s*

*Tisztelt Képviselőtestület!*

Az alakuló ülés feladatai közé tartozik a polgármesteri illetményének határozattal történő megállapítása.

A 2014. évi önkormányzati választások napjától kezdődően új rendelkezések lépnek hatályba a polgármesteri/alpolgármesteri illetményt (tiszteletdíjat) illetve költségtérítést érintően. A juttatásokra vonatkozó szabályozást - 2014. október 12. napjától kezdődő hatállyal - a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) tartalmazza az alábbiak szerint.

Változást jelent, hogy megszűnik a képviselő-testületek mérlegelési joga a polgármesteri juttatás mértékét illetően. **Az Mötv. meghatározza a polgármesteri illetmény konkrét összegét, amelytől eltérő mérték megállapítására vagy egyéb módon történő differenciálásra tehát nincs mód (Mötv. 71. §).**

A képviselő-testületek mérlegelési jogosultsága kizárólag az alpolgármesterek és a megyei közgyűlési alelnökök illetménye tekintetében marad meg (Mötv. 80. §).

***„A főpolgármester, polgármester, a megyei önkormányzat közgyűlésének elnöke díjazása, költségtérítése***

*71. §  (1) A főpolgármester megbízatásának időtartamára havonta illetményre jogosult, amelynek összege megegyezik a miniszter központi államigazgatási szervekről, valamint a Kormány tagjai és az államtitkárok jogállásáról szóló törvényben meghatározott alapilletményéből, illetménykiegészítéséből, vezetői illetménypótlékából álló illetményének összegével. A főpolgármester havonta az illetményének 15%-ában meghatározott összegű költségtérítésre jogosult.*

 *(2) A megyei jogú város polgármestere, a fővárosi kerületi önkormányzat polgármestere megbízatásának időtartamára havonta illetményre jogosult, amelynek összege megegyezik a helyettes államtitkár közszolgálati tisztviselőkről szóló törvényben meghatározott alapilletményéből, illetménykiegészítéséből, vezetői illetménypótlékából álló illetményének összegével.*

 *(3) A megyei önkormányzat közgyűlésének elnöke megbízatásának időtartamára havonta illetményre jogosult, amelynek összege megegyezik a*[*(2) bekezdésben*](http://www.opten.hu/loadpage.php?dest=OISZ&twhich=175619#sid208128)*meghatározott illetmény 90%-ának összegével.*

 *(4) A polgármester illetménye a*[*(2) bekezdésben*](http://www.opten.hu/loadpage.php?dest=OISZ&twhich=175619&srcid=ol2430#sid208128)*meghatározott összeg*

*a) 20%-a az 500 fő lakosságszám alatti település polgármestere esetében;*

*b) 40%-a az 501-1500 fő lakosságszámú település polgármestere esetében;*

*c) 60%-a az 1501-10 000 fő lakosságszámú település polgármestere esetében;*

*d) 70%-a a 10 001-30 000 fő lakosságszámú település polgármestere esetében;*

*e) 80%-a a 30 000 fő lakosságszám feletti település polgármestere esetében.*

 *(5) A társadalmi megbízatású polgármester havonta a polgármester illetménye 50%-ával megegyező mértékű tiszteletdíjra jogosult, melynek egészéről vagy meghatározott részéről a képviselő-testülethez intézett írásbeli nyilatkozatával lemondhat.*

 *(6) A főállású polgármester, a társadalmi megbízatású polgármester, a megyei önkormányzat közgyűlésének elnöke havonta az illetményének, tiszteletdíjának 15%-ában meghatározott összegű költségtérítésre jogosult.”*

A jogszabály alapján az illetmény kiszámítása:

A megyei jogú város polgármestere illetményének megállapítása a [közszolgálati tisztviselőkről szóló CXCIX. törvény](http://uj.jogtar.hu/)ben (a továbbiakban: [Kttv.](http://uj.jogtar.hu/)) foglaltak alapján, a helyettes államtitkár illetményére vonatkozó rendelkezések figyelembevételével lehetséges.

Az Mötv. 71. § (2) bekezdése szerinti összeg: **747.878** Ft

(**Kttv. 224. §-a alapján helyettes államtitkár illetménye**:

alapilletmény 9-es szorzóval 347.850 Ft

 50%-os illetménykiegészítés 173.925 Ft

 illetménypótlék az alapilletmény 65 %-a 226.103 Ft

**összesen:** **747.878 Ft**

**A fentiek értelmében Üllés Nagyközség főállású polgármestere illetményének összege az alábbiak szerint alakul.**

* **1501-10.000 fő között 448.726 Ft**

Az Mötv. 146. § (3) bekezdése szerint a lakosságszám tekintetében a helyi önkormányzati képviselők és polgármesterek választásáról szóló 2010. évi L. törvényben meghatározott lakosságszámot és időpontot kell figyelembe venni. E törvény alkalmazásában (2. §) a lakosságszám azon személyek száma, akiknek a polgárok személyi és lakcím adatait tartalmazó nyilvántartásban szereplő lakóhelye, lakóhely hiányában tartózkodási helye az adott település közigazgatási területén található, vagy akiknek a lakóhelye csak az adott település megnevezését tartalmazza. Az időpont tekintetében pedig a helyi önkormányzati képviselők és polgármesterek általános választása évének január 1-jei lakosságszáma az irányadó (3. §).

**Üllés Nagyközség lakosságszáma 2014. január 1-jén: 3168 fő**

Főállású a polgármester, ha főállású polgármesterként választották meg. A polgármesteri tisztség betöltésének módját a képviselő-testület a megbízatás időtartamán belül egy esetben a polgármester egyetértésével, a szervezeti és működési szabályzat egyidejű módosításával megváltoztathatja (Mötv. 64. §).

A főállású polgármestert az illetmény a megválasztása napjától illeti meg.

**Költségtérítés**

Megszűnt a képviselő-testület mérlegelési joga; a költségtérítés mértéke a havi illetmény/tiszteletdíj 15 %-ának megfelelő összeg. Ez a szabályozás vonatkozik mind a főállású, mind a társadalmi megbízatású polgármesterekre és alpolgármesterekre; továbbá a megyei közgyűlés elnökére és alelnökére is.

*„****Mötv. 71. § (6) A főállású polgármester****, a társadalmi megbízatású polgármester, a megyei önkormányzat közgyűlésének elnöke havonta az* ***illetményének, tiszteletdíjának 15%-ában meghatározott összegű költségtérítésre jogosult.”***

Az Mötv. csak a költségátalány formájában megállapítható költségtérítést szabályozza; a polgármesteri tisztség ellátásával összefüggő, a polgármester által megelőlegezett, számlával igazolt, szükséges költsége megtérítésének a lehetősége megszűnt.

**Jutalom**

Az Mötv. a polgármester részére megállapítható jutalom vonatkozásában jelenleg nem tartalmaz szabályozást.

A fentieknek megfelelően az alábbi HATÁROZAT-i javaslatot teszem a polgármesteri illetmény megállapítására:

**………/2014. (X.21.) önkormányzati határozat**

**Tárgy:** Polgármester illetményének, költségtérítésének megállapítása

**H A T Á R O Z A T**

Üllés Nagyközség Képviselőtestülete Nagy Attila Gyula polgármester illetményét az Mötv. 71. §-a alapján **448.726 Ft – azaz Négyszáznegyvennyolcezer-hétszázhuszonhat - forintban állapítja meg,** továbbá az Mötv. 71. § (6) bekezdése alapján járó költségtérítés mértékét 67.309 Ft-ban – azaz Hatvanhétezer-háromszázkilenc – forintban állapítja meg.

Egyúttal felkéri Dr. Sugár Anita jegyzőt, hogy a polgármesteri kinevezést 2014. október 12. napjával a fentiek szerint módosítsa, valamint a bérszámfejtéssel kapcsolatos további teendőnket haladéktalanul tegye meg.

Felelős: dr. Sugár Anita jegyző

Határidő: azonnal végrehajtandó

Erről jegyzőkönyvi kivonaton értesítést kap:

1. polgármester
2. dr. Sugár Anita jegyző
3. Pénzügyi Iroda helyben
4. irattár

Kérem a Tisztelt Képviselőket, hogy a fenti határozati javaslatot vita nélkül fogadják el.

Üllés, 2014. október 14.

 dr. Sugár Anita

 jegyző